Papersnake/gushiwen huggingface dataset:
端午帖子·皇后阁
周必大（宋代）

何处宜佳节，风光大内家。
争新九子粽，竞巧五时花。
七夕
应廓（宋代）

乌鹊成桥架碧空，人间天上此欢同。仙槎逐浪浮银汉，青鸟传音到帝宫。

牛女佳期情不断，古今遗恨意难穷。綵楼乞巧知多少，直至更阑漏欲终。
次转庵圣花韵
许及之（宋代）

转庵诗三昧，仍嗜书八法。写出金弹句，可玩不可狎。

近观圣花金，险若君独压。壮如钱塘潮，清若苕溪霅。

僚丸同妙手，痀蜩真脱甲。庖刀方奏砉，郢风复运霎。

文章特小技，圣处奚假插。得趣堪献佛，高吟岸乌帢。

达者越拘挛，迷者泥检柙。岂知造化机，目击不容眨。

衮衮万马奔，翼翼两攻夹。灵根有变通，时雨自浃洽。

意轻秦赵璧，价重蒲葵箑。记舟何用痕，印钱偶因掐。

于道得达尊，问鼎不问郏。
钱唐相国分饷上赐郑宅茶寄奉老母
曹庭枢（清代）

谷雨新晴后，头纲驿递初。绿挼双掌细，香迸一旗舒。

玉盎梅花喷，银瓶薤叶储。赐先黄阁老，波及大君余。

竹里泉声沸，窗间午睡徐。当筵思笋蕨，奉母忆篮舆。

旅食经年别，平安数寄书。缄题将远问，藉以慰门闾。
谢司路钤遗菊花塔
喻良能（宋代）

夫君遗我菊浮屠，分得清香供读书。
突兀便高三数尺，层层画影绿扶疏。
忆住一师
李商隐（唐代）

无事经年别远公，帝城钟晓忆西峰。
炉烟消尽寒灯晦，童子开门雪满松。
游白鹿洞归道中作
王慎中（明代）

岩壑变阴晴，归途风物清。斜阳衔绝壁，微雨过高城。

草动含秋意，虫鸣急暮声。明朝劳簿领，应自想兹行。
答凌天杓 其一
屈大均（明代）

昔作探丸客，今为鼓枻人。全家向南海，匹马别西秦。

日出天鸡晓，冰开塞草春。承君问游侠，一剑正逡巡。
春去
刘寿萱（清代）

游丝和絮乱，啼鸟恋花稀。长昼原如昨，春从何处归。
老人岩
李惟德（宋代）

绝巘棱层面势尊，老人岩洞更连轩。
何时凿出青云路，尽日高连碧玉门。
静照井闾森宝秘，灵摩星斗弄清温。
直须赋有神仙骨，便好飞腾向上奔。
戏王宽之 其一
邹浩（宋代）

晚来闻说醉黄封，弦管欣欣急雨中。应笑西邻少风味，一炉沉水对梧桐。
青玉案（乙酉重九葛守坐上作）
胡铨（宋代）

宜霜开尽秋光老。感节物、愁多少。尘世难逢开口笑。满林风雨，一江烟水，飒爽惊吹帽。

玉堂金马何须道。且斗取、尊前玉山倒。燕寝香清官事了。紫萸黄菊，早罗红袂，花与人俱好。
文徵明春山烟树图
弘历（清代）

春山秀冶含姿，春树烟融雨滋。记得枫桥那畔，所逢往往如斯。
舟中晚望祝融峰
齐己（唐代）

天际卓寒青，舟中望晚晴。
十年关梦寐，此日向峥嵘。
巨石凌空黑，飞泉照夜明。
终当蹑孤顶，坐看白云生。
小师般砖造塔
释怀深（宋代）

伛偻山头自负砖，要成小塔立云烟。聚沙也似儿童戏，且为湖山结少缘。
次韵和岳醵饮西峰寺分韵成诗十四首见寄
陈著（宋代）

自分书生他未暇，物外人来偶清话。
老聃主见一字虚，庄叟寓言专是化。
六祖 其一
袁昌祚（明代）

作务初随俗，闻经已出家。慧根超北秀，香气指南华。

法演双林树，传开五叶花。朅来凝睇久，不独恋云霞。
永安元夕忆林徐二子
梁有谦（明代）

灯夕烟花好自亲，秋千蛮女踏歌频。绝怜短鬓看佳节，随意低头忆美人。

酒里竞孤千里月，风前虚度九枝春。年来不浅飘零色，小傍诗名老葛巾。
送松陵老农
韩驹（宋代）

呼舟越洪涛，笑识江南山。此行为子来，正拟一笑欢。

相逢不忍别，丘壑同跻攀。如何舍我去，使我心悁悁。

子实名家后，翰墨素所便。老农虽自谓，念子安知田。

世故亦已足，扰扰徒自怜。天寒岁且尽，趣驾扁舟还。
三月十日寄了即休
郭天锡（元代）

白水起寒雾，苍林腾湿烟。会心图已竟，假笔意难传。

一悟空中色，相忘定外禅。裹茶来竹院，风雨落花前。
春晖楼以攀桂仰天高分韵得高字
顾瑛（元代）

朱楼隔水度飞桥，玩月张筵快酒豪。同向镜中看玉兔，恰如海上踏金鳌。

影摇大地山河动，光射玄洲殿宇高。明日中秋湖上去，更携红袖泛轻舠。
老夫采玉歌
李贺（唐代）

采玉采玉须水碧，琢作步摇徒好色。
老夫饥寒龙为愁，蓝溪水气无清白。
夜雨冈头食蓁子，杜鹃口血老夫泪。
蓝溪之水厌生人，身死千年恨溪水。
斜山柏风雨如啸，泉脚挂绳青袅袅。
村寒白屋念娇婴，古台石磴悬肠草。
西江月（十二之八）
张伯端（宋代）

天地才经否泰，朝昏好识顿蒙。辐来辏毂水朝宗。妙在抽添运用。

得一万般皆毕，休分南北西东。损之又损慎前功。命宝不宜轻弄。
石芝诗（并引）
苏轼（宋代）

予昔梦食石芝，作诗记之，今乃真得石芝于海上，子由和前诗见寄。
予顷在京师，有凿井得如小儿手以献者，臂指皆具，肤理若生。
予闻之隐者曰，此肉芝也，与子由烹而食之。
追记其事，复次前韵。
土中一掌婴儿新，爪指良是肌骨匀。
见之怖走谁敢食，天赐我尔不及宾。
旌阳远游同一许，长史玉斧皆门户。
我家韦布三百年，只有阴功不知数。
跪陈八簋加六瑚，化人视之真块苏。
肉芝烹熟石芝老，笑唾熊掌嚬雕胡。
老蚕作茧何时脱，梦想至人空激烈。
古来大药不可求，真契当如磁石铁。
句
陈洎（宋代）

四壁旧贫宁畏盗，一枝虽小易容巢。
题仙都山二首 其一
曾会（宋代）

时常展画图，今喜到仙都。尽得烟霞景，方知手笔粗。

擎天成一柱，镇地出三吴。苔片封车辙，莲香泛鼎湖。

占风来海国，迎日上云衢。似笋千寻直，如蓝四面铺。

秀能通造化，高岂碍抟扶。雷雨生岩窦，星辰绕药炉。

金华惭叱石，玉女望投壶。观古坛尤在，碑荒字半无。

未曾迷阮肇，何倦醉麻姑。尘外标名异，空中立影孤。

笑秦铭泰岳，嫌舜葬苍梧。夏月风长满，秋霜草不枯。

步虚吟羽客，滴翠湿樵夫。独称瀛洲侣，吟看典郡符。
读留侯邺侯传
黄越（清代）

汉唐有国士，遇主亦何奇。深谋在密勿，外廷那得知。

系惟张留侯，楚汉视安危。韩、彭方苦战，状貌自委蛇。

技经肯綮间，披豁定危疑。更下商山皓，不茹商山芝。

所关良大计，智勇安足为。邺侯故隐沦，踪迹若相追。

藩镇方跋扈，未亲提一师。白衣侍黄衣，从容帷幄时。

僣乱以次平，发纵者为谁。君臣方燕笑，徘徊若有思。

乘间进微言，遂乃定丕基。此事故不小，人亦无从窥。

嗟此二侯者，鸿名宇宙垂。一从赤松游，一愿返西陲。

功成拂衣去，千载共心期。
赠脂落上人住景泰寺
陈子升（明代）

常时住山意，独与老夫论。眷属恒相外，云峰觉尔尊。

向人求箬笠，并鸟过松门。度得中餐饱，疏泉注茗根。
清平乐·夏日游湖
朱淑真（宋代）

恼烟撩露，留我须臾住。携手藕花湖上路，一霎黄梅细雨。
娇痴不怕人猜，和衣睡倒人怀。最是分携时候，归来懒傍妆台。
宁宗朝享三十五首
真宗（宋代）

秉德翼翼，赤相肃雝。
疏幂三举，诚意益恭。
光蠲黼绣，和流笙镛。
子孙众多，福禄来从。
阻风寄刁安国
梅尧臣（宋代）

江风裂瓦鸣，浦口惊波作。
君驾何不来，客心空寂寞。
三月二
周紫芝（宋代）

水绕青山寺，人携白玉觞。晴春方烂漫，醉眼自微茫。

舟稳欺风软，杯深送日长。谁家载歌管，红袖立斜阳。
因忆灊楼读书之乐呈介甫
王令（宋代）

忆昨灊楼幸久留，乾坤谈罢论睢鸠。
它时已恨相从少，此日能忘共学不。
南去溪山随梦断，北来身世若云浮。
行藏愿与君同道，只恐蹉跎我独羞。
简刘武子
苏泂（宋代）

落拓刘郎醉未醒，少年名字以诗行。
流传谩有南朝体，萧寺如今白发生。
次韵酬朱充仁示同舍
刘弇（宋代）

絮扑花然钥靓深，物华看即满曾阴。鲁鱼是正成何补，莺燕勾牵著底禁。

声迹汾雎连汉鼎，报投绿绮间南金。到家禊事应非晚，孤剑悬知出水心。
三月望日偕曹广文游南园得多字
周棐（元代）

暮春适休暇，步游散烦疴。复兹名园赏，为乐讵云多。

依丛爱繁绿，缘冶弄轻波。景幽兴弥臻，虑澹神始和。

谁思遽旋归，夕曛在城阿。永谐尘外踪，明晨复来过。
映岩堂桃花盛开 其一
黄公辅（明代）

迟迟日度垣，风挟夭桃翻。堪缀寿阳额，疑酣妃子魂。

谁知南国署，却似武陵源。载酒宜花下，红英扑晚樽。
送姚子章赴浙省计事玉山同赋
于立（元代）

之子东游去，神驹背若鸿。天枢黄道外，星使紫微中。

北岫云双屐，西湖雪一蓬。重来旧游地，谈笑莫匆匆。
田家杂诗 其一
曹鉴仁（清代）

谚云四月天，阴晴最难作。蚕桑及豆麦，其性有好恶。

濒海无桑麻，豆麦乃本务。收之须及时，莫为阴晴误。

晨出硕中田，抱归日已暮。广场恣堆积，不妨越宿露。

掼床与连耞，筛把诸农具。家人分执事，留精粗使去。

所防风扬沙，更畏雨成澍。金气未坚甲，生芽一似怒。

水壮陵土母，为食致泄吐。勤惰争一刻，此苦欲何诉。
喜春来·金装宝剑藏龙口
张弘范（元代）

金装宝剑藏龙口，玉带红绒挂虎头。绿杨影里骤骅骝。得意秋，名满凤凰楼。
南歌子
沈端节（宋代）

远树昏鸦闹，衰芦睡鸭双。雪篷烟棹炯寒光。疑是风林纤月、到船窗。

时序惊心破，江山引梦长。思量也待不思量。泪染罗巾犹带、旧时香。
慈恩寺贻楚霄上人
曹松（唐代）

在秦生楚思，波浪接禅关。塔碍高林鸟，窗开白日山。

树阴移草上，岸色透庭间。入内谈经彻，空携讲疏还。
阁皂山道士晏时中过我南浦久之告归三首
曾丰（宋代）

忘家未足更忘形，散客孤云迹不停。
三楚江山心未饱，七闽泉石眼初醒。
河桥成 其二
李俊民（金朝）

河广思同济，天寒怕涉冬。冰虽将自合，船尚不宜从。

柱引来归鹤，渊藏未跃龙。一编圮上叟，千载愿相逢。
【南吕】西番经_四海英雄汉
未知作者（元代）

四海英雄汉，六合天地间，旧识荆州不信韩。乾，破冠朝暮弹。空长叹，牧
童牛背山。
醉鞭平康巷，少年长乐坊，乐府金钗十二行。狂，老来空断肠。花溪上，梦
中黄四娘。
座上三台印，帐前十万军，半纸功名百战身。君，便合拂袖尘。学韩信，不
如林下人。
刘澹斋求米船谩赋二绝
陆文圭（元代）

文士清高数米颠，蔡公门下讵能贤。
探囊万一逢江盗，错认真州发运船。
赋得草窗篇为周卫卿之号
徐渭（明代）

草绿鸟喈喈，閒窗一斗开。百虫堪上笔，一片欲遮苔。

莫影纱纹瀫，春芽老氏孩。元公有知不，一笑陇牛堆。
宁宗朝享三十五首 降殿用《乾安》。
郊庙朝会歌辞（宋代）

黼幄蝉蜎，飙斿宁燕。尊彝献祼，瑚簋陈荐。视仪天旋，淳音韶变。

遹求厥宁，福禄流羡。
秋怀十首 其六
张耒（宋代）

西风扫黄叶，零落委我前。闭门无来客，空床过午眠。

床头亦何有，狼籍古人编。琳琅巧言语，照辉后世传。

馀荣更何恃，朽骨但茫然。悲哉事无益，辛苦劳生前。

嗟我方病此，诗书费雕镌。知愚不自已，既痼何由痊。

霜梧夜槭槭，寒菊朝娟娟。胡为不饮酒，戚戚愁吾年。
池外红蕉
李光（宋代）

雨后芭蕉粲晓霞，近如相妒远如誇。临池似把菱花照，隔叶深将翠幔遮。
临别诫弟子偈
释净昭（宋代）

物外翛然获自由，殷勤诸子送他州。白云暂驻无方所，明月相随到处优。

岩谷乍拖终勿思，林泉幽景岂回眸。吾今此去聊相别，汝且和光混众流。
看美人摘蔷薇诗
刘缓（南北朝）

新花临曲池，佳丽复相随。鲜红同映水，轻香共逐吹。

绕架寻多处，窥丛见好枝。矜新犹恨少，将故复嫌萎。

钗边烂熳插，无处不相宜。
东林石涧桥见独树梅花有感 其三
张萱（明代）

疏篱寒傍石桥隈，不种莲花却种梅。久别罗浮山下月，清香何事扑人来。
夜过杨州二首
杨万里（宋代）

新晴残冻未全销，月恋冰河雪恋桥。
两岸红灯成白昼，杨州腊月看元宵。
岳阳楼三首 其一
李纲（宋代）

缥缈层楼俯洞庭，湖光霁色两澄明。气蒸云梦浮天白，水合潇湘到底清。

去棹来樯云共影，断鸿孤鹜笛连声。望中更觉君山小，一点青螺镜面平。
潭口寻仙洞 其一
释今无（明代）

亦是翛然地，停舟恰受风。水源黎母出，地脉扶桑穷。

怪鸟藤花杂，嘉葩椰叶重。棋枰不可见，伫立上洪濛。
长城外
汪元量（宋代）

饮马长城窟，马繁水枯竭。
水竭将奈何，马嘶不肯歇。
君看长城中，尽是骷髅骨。
骷髅几千年，犹且未灭没。
空衔千年冤，此冤何时雪。
祖龙去已远，长城久迸裂。
叹息此骷髅，夜夜泣秋月。
吴塔夜发
蒋师轼（清代）

三更月满船，载梦溯前浦。天水夜寥寂，微风数声橹。

尘事忽萧然，秋心入虫语。
寄曹子方使君
毛滂（宋代）

使君未知我，得自吞毡翁。
我未识使君，已闻伯夷风。
十年诗卷里，未面先从容。
顷我客东都，寄声谢老农。
绣衣南州来，是尔使君公。
为尔扫菜色，无襦当夜缝。
东都逆旅人，零落如霜蓬。
一廛愿为氓，归热鸟脱笼。
既登君子堂，倒戈避诗锋。
紫芝秀眉宇，东野凛长松。
怜我骨硉兀，槽枥骈儿童。
秣以玉山禾，不置凡马中。
去年溪城月，使君马如龙。
呼我载后车，诗月相朣胧。
朅来桑麻间，午梦因村舂。
使君亦留犊，往吸长安钟。
相望渺云海，烟雪迷西东。
遥传摛彩笔，秀句争考功，
那知古槐畔，苦语如秋蛩。
一笑答支山，万事付瘖聋。
吞舟亦失水，蚍蜉登背胸。
拂钟虽不铮，缀履岂所工。
天高白虎殿，日永明光宫。
去参鵷鹭群。勿羡高飞鸿。
航海之宾陀防真歇师兄
释正觉（宋代）

得得来寻真歇兄，孤舟扬檝顺潮行。
重联断雁云中字，远赴閒鸥沙上盟。
新味清油燣紫菜，古方淳蜜渍黄菁。
海山只个供盘箸，一段家风不世情。
李丞相挽章
王洋（宋代）

风云扶日月，尧舜正衣裳。
壮烈周方叔，从容汉子房。
鼎彝酬钜业，典礼贲幽光。
怅望它山远，千年绿野堂。
偈六十九首
释道宁（宋代）

丛林浩浩，谁是知音。
马祖堂中，盘山回首。
云门会里，明教翻身。
盘此一时，孰分优劣。
入鄽不露迹，随处是家风。
浅种与深耕，秋冬收颗粒。
从他五湖衲子，端坐无疑。
日高一钵和罗饭，禅道是非都不知。
盘石
佚名（唐代）

下山复上山，山势凌云空。有石圆且平，疑是□□功。

清浅绕细泉，阴森倚长松。羃羃生青苔，亭亭对远峰。

朝来暮未归，爱□□□□。
冷泉亭纳凉
姚勉（宋代）

人间方鼎镬，个里独冰霜。
自是清难浊，能令暑亦凉。
客迁愁瘴海，妃浴涴温汤。
惟有兹泉冷，冷中滋味长。
花须得中字
史浩（宋代）

花有千跗萼，藏须向个中。怒张擎晓日，笑剪寄春风。

虬捲香丝乱，龙掀腻粉丛。露沾尤的皪，唾玉在髼鬉。
赠邻女
鱼玄机（唐代）

羞日遮罗袖，愁春懒起妆。
易求无价宝，难得有心郎。
枕上潜垂泪，花间暗断肠。
自能窥宋玉，何必恨王昌？
秋夕王潼谷度支见访 其二
李舜臣（明代）

寂寞扬雄宅，惟君数见过。家贫全简率，名薄共蹉跎。

暝色明河出，秋风落木多。一尊新市得，清浊试如何。
张彦勋自建康来相见留三宿而去且言李先生新亡张友圣俞之亡久矣
周孚（宋代）

万事纷纷一梦中，虚堂相对且从容。蛰龙老鹤知何往，社燕秋鸿喜再逢。

陈迹只今空自记，莫年非子欲谁从。苍崖促辔还如许，孤负黄花酒一钟。
哭薛吏部
林季仲（宋代）

伯仲皆登第，人言薛与林。
凄凉五年事，摧折两家心。
漫醉春来酒，谁同别后襟。
空余钓矶在，落日见孤岑。
岚露雨
晁说之（宋代）

越山八月时，扬扬岚露雨。
却疑梅再黄，柰何燕已去。
平生始知名，要来愁羇旅。
前愁岂不多，纷纷新代故。
谁为司愁者，特於予不负。
寄言宦游子，行李莫匆遽。
次林卿槟榔韵二首
刘克庄（宋代）

芳洲弥望总荒榛，此物偏沾雨露春。
海贾垂涎规互市，夷人嚼血赛媒神。
扶留叶嫩供汤使，大腹形同混伪真。
树下莓苔堪健倒，华堂何必锦为茵。
送允执上人归扬州
释古邈（明代）

历历秋山满眼清，维扬千里羡孤征。野行觅句随流水，旅宿安禅对月明。

驿路菊黄霜渐冷，长江枫落雁初横。庐峰旧有他年约，莫便桥西遂隐名。
饮酒五首 其五
元好问（金朝）

此饮又复醉，此醉更酣适。徘徊云间月，相对澹以默。

三更风露下，巾袖警微湿。浩歌天壤间，今夕知何夕？
过湖北山家
施闰章（清代）

路回临石岸，树老出墙根。
野水合诸涧，桃花成一村。
呼鸡过篱栅，行酒尽儿孙。
老矣吾将隐，前峰恰对门。
阎氏园池
仇远（元代）

真妃已返凤台仙，独立池亭思怆然。
海岳不传青鸟信，石房谁伴白云眠。
宫桃移种难生实，院箨初翻又引鞭。
凝碧荒凉弦管静，萍花浮满钓鱼船。
入关遇急雨走避山家题壁
毛澄（清代）

入关地冷住人稀，破荐遮风板藉扉。爨叟爇云黄石灶，牧童冒雨紫棕衣。

溪深松鼠行还止，羽湿山禽立不飞。想是群仙解迎客，故添竽籁泻珠玑。
端午五言三首
刘克庄（宋代）

绮纨贵家子，旗鼓少年场。
屡舞众人醉，鲜妆一国狂。
鹧鸪天·一点残红欲尽时
周紫芝（宋代）

一点残红欲尽时。乍凉秋气满屏帏。梧桐叶上三更雨，叶叶声声是别离。
调宝瑟，拨金猊。那时同唱鹧鸪词。如今风雨西楼夜，不听清歌也泪垂。
朝阳洞
魏泰（宋代）

七凿混沌死，万变从此生。海水能几何，呿口下混鲸。

归期不可晚，霜日背林明。
妙喜迁化悲而成诗
曹勋（宋代）

戎烬多艰道不传，师能横竖说无边。
清湘去后人思杀，破衲归来帝所怜。
双遽埋无尽藏，诸方应舞野狐禅。
伤心明月堂中影，只作霜华处处圆。
鹊桥仙
张孝祥（宋代）

横波滴素，遥山蹙翠，江北江南肠断。不知何处驭风来，云雾里、肠横鬓乱。

香罗叠恨，蛮笺写意，付与瑶台女伴。醉时言醒时羞，道醒了、休教再看。
和石解元白莲 其二
释慧远（宋代）

初从莲社泛池塘，摄入群贤鼻观香。粉露已随云雨去，冰姿留得小残妆。
贺幸普济寺应制
广宣（唐代）

南方宝界几由旬，八部同瞻一佛身。寺压山河天宇静，

楼悬日佛镜光新。重城柳暗东风曙，复道花明上苑春。

向晚銮舆归凤阙，曲江池上动青蘋.
游南岳福严寺
释德洪（宋代）

生计居然成脱略，投老南来看衡岳。禹溪久留困霖雨，低摧闷衡剪翎鹤。

朝来南寻度坡垄，针水秧齐鸟声乐。风光融融一都会，鬼祠雄深抱山脚。

梯空延缘止巉绝，瘦策扶衰意超豁。拂云苍杉杂锦石，紫藤绿蔓相连络。

石桥下视隔人世，但觉岚光翠如泼。亭泓无波自绀碧，涧草有香空错莫。

忽惊梵宇堕林梢，宝势飞翔照深壑。攲斜万础盘苍崖，十步一楼五步阁。

冰柱琼窗不知数，旒苏一一垂帘箔。犀颅道人相笑迎，冰雪形容无住著。

午梵清圆林叶动，天花细雨无时落。凭高且复息疲颈，心清别殿鸣风铎。

云开千里上眉睫，吴楚江山见浓薄。𡺸阇如有女正色，春不洗妆秋拂掠。

紫盖颀然似矜妒，半出晴烟翠棱抹。永怀堂堂武津老，天骨开张耳重郭。

三生来游等儿戏，灵山一会俨如昨。他年遗迹旧岩下，拴索犹存众惊愕。

解云此山增智力，鹏飞天风转羊角。江西驹儿快腾踏，青原麒麟亦超卓。

折足铛中过一生，野蔬数根陈五合。故庵遗塔尚依然，行诵神交付冥漠。

影不出山岂难事，准拟茅斋就林缚。退之南迁曾过此，好语誇词杂嘲噱。

自谓忠诚动岳灵，望碑字字犹精确。但馀佳处不可状，浪秃霜毫秋色阔。

东坡唾笑成文章，山川胜处多奇作。暮年亦为儋耳游，不一过山山愧怍。

为君试将说禅口，掉头长吟拥山衲。心胸便欲捏荒怪，落纸雷搥散风雹。

要将杰句酬佳景，未怕山容作颦頞。
十二月十五夜咏月
林朝崧（清代）

一年有几团圆月，数到今宵岁又残。不恨清辉催我老，转欣长夜耐人看。

横斜影写梅花瘦，潋滟光凝竹叶寒。天上琼楼何处是？高歌水调倚阑干。
点绛唇 午节感怀
张友书（清代）

蒲酒家家，年光又是逢重午。彩丝角黍。俗尚沿荆楚。

佳节年年，总在他乡度。添愁绪。汀兰岸杜。绿遍天涯路。
学古体
侯丹（宋代）

桐风吹月乌啼井，碧波湿露沈云影。
素丝牵玉转泉华，美人睡觉燕支冷。
银钩挂帘北窗晓，翠鬟临镜双鸾小。
黄衫少年望不来，寂寂庭阶满春草。
晓发东流如建德途中作
黄彦平（宋代）

听风听水东流寺，为雨为云建德山。
拍枕波声犹在耳，参天秀德不违颜。
春来草草才正月，柳内时时见一斑。
虀臼工夫浑未有，藁砧行李已来还。
朱明洞和韵
冼桂奇（明代）

飞云缥缈路如线，此日登临忆四贤。喜向青霞开后洞，谩从丹灶觅先天。

即看石壁新题刻，还上江门旧钓船。同是罗浮寻胜客，独誇骢马最先鞭。
送著作佐郎崔融等从梁王东征
陈子昂（唐代）

金天方肃杀，白露始专征。
王师非乐战，之子慎佳兵。
海气侵南部，边风扫北平。
莫卖卢龙塞，归邀麟阁名。
如梦令 其二
姚述尧2（宋代）

雅淡轻盈如语。碧玉枝头娇处。钩月衬凌波，仿佛湘江烟路。

凝伫。凝伫。不似梨花带雨。
赠顾生斯道
顾璘（明代）

昆崙鲜顽璞，丹穴无凡禽。吾宗著东吴，挺拔皆秀森。

羡尔甫弱冠，器宇遂澄深。神驹未展足，龙泉敛银镡。

耽玄托雅志，和众敞虚襟。古称黄叔度，汪洋浩无浔。

若翁信不忝，克肖生宁馨。朅来游建业，周览龙虎岑。

高歌临长江，泠泠有馀音。顾我山中居，慰意良已深。

弹琴对秋月，款语脩竹林。明朝动归楫，遥悬天末心。
伏暑经桐庐道中 其一
黎民表（明代）

清浅无如七里湾，层崖飞瀑下潺潺。子陵不为南阳起，赖是清源有此山。
鹤媒歌
陆龟蒙（唐代）

偶系渔舟汀树枝，因看射鸟令人悲。盘空野鹤忽然下，

背翳见媒心不疑。媒闲静立如无事，清唳时时入遥吹。

裴回未忍过南塘，且应同声就同类。梳翎宛若相逢喜，

只怕才来又惊起。窥鳞啄藻乍低昂，立定当胸流一矢。

媒欢舞跃势离披，似谄功能邀弩儿。云飞水宿各自物，

妒侣害群犹尔为。而况世间有名利，外头笑语中猜忌。

君不见荒陂野鹤陷良媒，同类同声真可畏。
伏承伯丈人待制侍郎九重涣号三聘鼎来促装戒
李吕（宋代）

孟子正心邪说息，昌黎首唱六经明。
可怜后学多趋末，重振斯文藉主盟。
赠徐彦
徐积（宋代）

昔者见君面，记得秋风时。遗我寿阳书，故人情可知。

一从西城居，复来南郭住。时时还忆君，不知在何处。
铜山寺
郭祥正（宋代）

田塍行尽苍山转，溪水滔滔晴曝练。马蹄怯石鞭不行，十步九蹶令人倦。

黄昏到寺亟就榻，山僧苦来邀我饭。香粳新炊野菜肥，一饱令人百忧散。

篆香欲尽象灯暗，林声敲敲苦霜霰。暂来福地能清虚，何用致身居诤谏。
闻同官会碧沚用出郊韵三首
吴潜（宋代）

暝色偏宜水色连，横陈好景向尊前。
是人享用无遮月，谁子装褫不染天。
细阅人生幻泡影，了知世事雀螗蝉。
赏心乐事休空掷，邂逅相逢不偶然。
送吴石赴举
魏野（宋代）

吴生重赴举，轻别得伤心。
贫友欲沽酒，豪家不典琴。
溪僧来会送，国士到争寻。
预想登科后，无因访竹林。
送入南归
王珪（宋代）

自得归休请，劳生事已平。
几年怀故隐，此日悟浮荣。
车骑少尘迹，溪山多去情。
所安清白望，真可激时英。
彭蠡阻风寄城中故人
张弋（宋代）

欲行行未得，略日滞孤舟。
月照山皆近，风吹水倒流。
地名人不识，秋景客相愁。
忆你惟成梦，遥知独倚楼。
上滩
黎廷瑞（宋代）

岁月川流驶，风霜行路难。
忽闻喧怒瀑，始觉上层滩。
月落鸡声晓，沙空雁梦寒。
云林摇落尽，敢卜一枝安。
题璚林积雪图送张宇初真人归龙虎山
杨士奇（明代）

北风十日雪，大地气严凝。江湖千里断行迹，温泉火井皆为冰。

盘盘龙虎山，岧峣出尘表。势并匡庐近斗牛，叠巘重崖隔深窕。

向来积雪纷不消，千树万树凝琼瑶。素鸾缟鹤下飞舞，空中缥缈天香飘。

上清真人夐清绝，吐气如虹貌如雪。袖有三华宝篆文，腰佩千年苍水玦。

常招赤松为雨师，曾游东海邀安期。手执玄枢斡元化，一扫氛翳回春熙。

玉皇端拱通明殿，紫凤云章频召见。天京十二楼五城，亲接群仙奉华宴。

五彩春霞导金节，还向山中咽飞雪。明年北上翔双凫，更采灵芝谒丹阙。
西黎歌
范梈（元代）

一十三县海之州，四城结带相绸缪。中有群黎集百峒，耕凿不知尧舜忧。

手扶长弓架钩箭，白马白似雪花片。此又外黎渐汉习，仇杀从前如旅劝。

春花满山禾满皋，妇馈壶浆夫血战。曾不如深居不识礼教人，又谁使之郡若县？

黎雾山高裹白云，哀猿惊鹿夜深闻。下濑戈船今已远，行人犹说路将军。
宫词
宋白（宋代）

绣鞍新辔饰玫瑰，随驾堤边试马回。
苑惠香轻沙路湿，玉蹄沾得落花来。
奉和孙真州伯刚南轩种竹十二韵
刘崧（元代）

闻种南轩竹，亲携斸地童。覆根深宿土，护叶背惊风。

籊籊看双干，潇潇自一丛。雨愁崖响挫，晴爱树阴笼。

低映横窗北，深连别坞东。春林期尽植，秋径得傍通。

散帙琅玕润，移尊翠黛空。商音凉瑟瑟，海气夜濛濛。

习隐兼松菊，摅材并梓桐。清怀二子上，名混七贤中。

自附幽栖兴，能忘长养功。终言拂霄汉，高节倘齐同。
赠夏庭别兄弟
吕本中（宋代）

披沙拣金勤乃见，读书何止须百遍。如君心期已不凡，况有长兵可鏖战。

一寒湿薪薰病目，君但读书声彻屋。僧房夜永灯火足，更肯襆被来同宿。
颂古一百则
释正觉（宋代）

夜壑藏舟，澄源著棹。
龙鱼未知水为命，折箸不妨聊一搅。
玄沙水，小塘老，
函盖箭锋，探竿影草。
潜缩也老龟巢莲，游戏也华鳞弄藻。
童丱须知 其七
史浩（宋代）

人鬼幽明两不关，人生只畏鬼为奸。欲知古器从何得，尽出丘陵冢墓间。
食酥二首 其二
曾几（宋代）

土酥绝类穆家儿，好著崔家饤坐梨。如梦甘寒千百颗，雪肌相伴出关西。
次韵翠岩寺
蔡襄（宋代）

揽蔓岩扃峻，交绳宝界平。
斜峰约云势，乾树起秋声。
泉槛妨蛩响，霜楼助月明。
冥筌兼酒落，警句一何清。
沁园春（饯邓季谦赴班）
李曾伯（宋代）

揽秀岷峨，著鞭江淮，诸公所奇。对塞垣烟淡，相随弓剑，城楼月落，几共灯棋。驿柳摇黄，溪桃涨绿，稳趁春风度玉墀。亨衢去，看紫微红药，太乙青藜。

孤山若放梅时。莫忘却扬州曾有诗。怅英游难驻，堪怜只影，中年易感，祗付双眉。珍重交情，勉旃时用，回首岫云从此归。能相忆，有好音遗我，在水之湄。
拟寒山寺 其二十九
释怀深（宋代）

好生恶死心，人畜无差别。刀砧才见前，愁苦不容说。

鹑诗颇哀鸣，牛拜弥惨切。嗟吁人不悟，一至身殂灭。
夜坐读书闻瓶梅之香口占五绝
赵蕃（宋代）

旧说春寒花较迟，况今冰雪已逾时。
一枝借得书窗暖，未许游蜂戏蝶知。
晓登吴山二首
陈杰（宋代）

海水朝天白，宫云捧日红。
衣冠四方极，正朔九夷通。
矢射狼星北，旗迎太乙东。
侧闻南渡意，暂与去邠同。
和东城红鞓带
秦观（宋代）

君不见相如容貌穷不枯，卓氏耻之分百奴。
一朝奉指使筇筰，耻马赤车从万夫。
仲元君平更高妙，寄食耕卜霜眉须。
两川人物古不乏，数子风流今可无。
参军少年饱经术，期作侍中司御壼。
老披青衫更矍铄，上马不用儿孙扶。
一朝忽解印缓去，耻将诗礼攘裙襦。
悬知百年事已定，郤笑列仙形甚臞。
东阡北陌西风入，瑞草桥边人叫呼。
想见红围照白发，颓然醉卧文君垆。
浪淘沙·鶗鴂怨花残
韩元吉（宋代）

鶗鴂怨花残。谁道春阑。多情红药待君看。浓澹晓妆新意态，独药西园。风叶万枝繁。犹记平山。五云楼映玉成盘。二十四桥明月下，谁凭朱阑。
别李时元下第
陆深（明代）

吴山苍苍共灯火，潞河悠悠即去途。乍可后期还磊落，莫因远适悲江湖。

晴风浪摇四月麦，宿雨帆轻十幅蒲。南国诗成须早寄，风尘清梦客楼孤。
执笔戏书诗
萧纲（南北朝）

舞女及燕姬，倡楼复荡妇。参差大戾发，摇曳小垂手。

钓竿蜀国弹，新城折杨柳。玉案西王桃，蠡杯石榴酒。

甲乙罗帐异，辛壬房户晖。夜夜有明月，时时怜更衣。
南园古榕歌
朱景英（清代）

绿阴覆地天宇黯，蛟虬攫拿风雨撼。南园榕植自何年，照眼苍然不容揽。

昔闻此境最荒昒，历志四裔罕载笔。澎湖岛仅见隋书，传说毗舍耶放怫。

蜑人鳀人一种耳，割牛皮地红夷徙。倭奴郑寇互终始，吹起腥风溅海水。

不解榕也于兹阅凡几，龙汉灰馀尚如彼。我往官长溪，曾见榕构屏。

顷来鸿指园，又见支梁形。中间榕城奔走亦数数，那如此榕近我几塌青濛冥。

或言榕松篆隶字本通，或言榕以不材天年终。不见五大夫受秦时封，龙鳞错落状岂同。

材大难用古所恫，讵与纷纷众木争海棕。诋諆为榕雪，纰缪为榕剖。

树老宜为神所守，灵异不数龙城柳。榕兮榕兮于汝动古怀，一日再拜舍汝谁为侪。
晚次普门寺作是日发郢诸公饯于池河 其一
严嵩（明代）

郢𣗳山应隔，池河酒尚醺。独𡬶溪寺宿，疑远世人群。

古桂寒禽聚，虚堂夕磬闻。神宫更瞻眺，御气绕重云。
遂过圆通寺登补陀岩
郑珍（清代）

熏香梅花林，往听海潮音。大士无语印以心，补陀山高海深深。

登高临风望乡国，似到蓬莱方壶之绝壁。忽讶何时身已仙，老亲稚子抛不得，失声一呼落羽翼。

胡僧在旁俯长眉，知我多情不可医。笑指海天认归鹤，云白山青无尽时。
视田五首赠八弟无斁 其五
晁补之（宋代）

居贫废文字，铫耨学苦耕。怪子独伶俜，久与地力争。

苦耕又不时，狐虺日纵横。高原一释耒，叹息心怦怦。
送黎德升出守眉州 其二
洪咨夔（宋代）

同是郾城客，对床如弟兄。秋风双鬓改，落日寸心明。

终古方书在，随时局面更。公馀经济学，讲贯不嫌精。
度岭睹张曲江所植引路松柏
钟政（明代）

引路栽来第几株，风霜历尽忽摧枯。白猿断续悲丞相，绿草凄摧卧大夫。

枝干共瞻留劲节，栋梁谁念弃长途。寻巢老鹤知来吊，独向池边绕地呼。
次韵宁徽言学士立春六绝 其四
张扩（宋代）

青丝行菜手纤纤，盏面鹅黄照舞衫。萧寺馆君归未得，杜鹃应合口如缄。
按麦行和魏定父韵
王之道（宋代）

号啼莫怪妻儿疏，麦秋恰了偿官租。嘘嚅湿沫鱼在陆，伤时令我思唐虞。

平生学易有何说，大要丰财贵知节。相扶相吊来流亡，问言豆叶何时黄。

远哉天道所不晓，人比前年孰多少。
喜雨
书山（清代）

天作及时雨，民番乐有年。景风初布种，解泽已盈田。

海壤珍唯谷，神庥瑞应虔。欢情看长养，南北共熙然。
七十初度自寿
王汝仪（清代）

一觞一咏最宜春，秋以为期倍入神。阅尽炎凉交耐久，撇开雅俗局翻新。

题糕佳节逢今日，画饼虚名愧此身。饮兴方酣诗导引，如雷惊起蛰虫伸。
哭黄漱老
袁昶（清代）

人物方眇然，耆旧日彫谢。东瓯箭竹尽，孤屿鸿钟嗄。

风摧长松标，冰裂山木稼。节操奄云徂，国瘁运可诧。

忆昨接轨仪，培塿附嵩华。交在方群间，披豁绝娿假。

斜篸丹沜曲，广宴西林下。击强秋鹰豪，锄奸夏日炙。

孤标朱游俦，直声李邕亚。晚敏浊世屯，去辞京洛舍。

萧然大梁游，复税钟阜驾。挂席丹山阳，开樽翠滴榭。

崖林陪逸兴，筇竹侍清暇。欣披卧游图，会合双星乍。

星移不可论，电泡俄观化。哭既不冯棺，奠复不亲斝。

浩然返太虚，驭气白霓跨。国失一蓍龟，遑言支漏罅。

臣今悼质亡，里应为社罢。南冥剑韬铓，有泪浩如泻。
秋日与冷然上人寺庄观稼
费冠卿（唐代）

世人从扰扰，独自爱身闲。美景当新霁，随僧过远山。

村桥出秋稼，空翠落澄湾。唯有中林犬，犹应望我还。
送邢台州济（一作送独孤使君赴岳州）
皎然（唐代）

海上仙山属使君，石桥琪树古来闻。

他时画出白团扇，乞取天台一片云。
寿刘节判
阳枋（宋代）

昨夜天香两袖中，转头人日又桑蓬。
云龙风虎千年遇，圣主坚桑此际同。
翠竹西来方嫩绿，夭桃栽后未繁红。
人间正喜洪钧转，莫问天台有路通。
断臂化士求语
释居简（宋代）

勇猛身心断一支，腕头无数火星飞。毗卢处处开楼阁，徒效齐腰立雪时。
四十咏 其三十八 张府幕九二
王世贞（明代）

吾爱张中丞，颉颃有难弟。窥豹昭蔚文，食牛吐生气。

人传火攻横，不晓璧联贵。彩笔生纵横，青山晚憔悴。

踯躅手板间，犹歌蜀道易。
慕容承携素馔见过
王维（唐代）

纱帽乌皮几，闲居懒赋诗。门看五柳识，年算六身知。

灵寿君王赐，雕胡弟子炊。空劳酒食馔，持底解人颐。
赵玿赴成都府广都县尉以送君南浦伤如之何为
李廌（宋代）

山河接巴徼，关塞断秦云。
谁为万里侯，节制锦江濆。
强项毋狥指，曲钩难致君。
勿因朝廷远，俯首俗吏群。
中秋月五首
汪莘（宋代）

万派寒芒一道飞，阴精盛处远成围。
抱回红日浴东井，横截碧成朝太微。
惟有中秋金正王，复当子夜水生肥。
溶溶满掬乾坤髓，说向傍人是泄机。
游南康栖贤寺
陈宓（宋代）

庐山东南五老峰，青天削出金芙蓉。
谪仙此语谁解道，刻画造芙鸿蒙中。
我来正值小至后，暖日昭回迎朔风。
却想冬深一奇观，万鹤飞舞漫苍穹。
金相定变作玉质，华山千丈难为容。
坐令胸次玉渊静，笔下三峡波持椿。
人生此乐岂易得，向夕城鼓还冬冬。
定慧圻长老请赞
释师范（宋代）

诈哑徉聋，指西作东。
肆无所畏，说大脱空。
弯弓曾发蓬蒿箭，射中南山白额虫。
送宋屯田之湖南转运判官
郑獬（宋代）

绿绶郎官笑白头，更携龙节领诸侯。
抟风初击三千水，投刃方排十二牛。
行色未抛京洛地，先声已压洞庭秋。
汉家刺部官虽小，一鉴寒冰照八州。
柳花
董嗣杲（宋代）

翠丝窣地裹晴绵，三月春空灞岸烟。
四下叶蕃如吐雪，一随风岸欲漫天。
池心直作浮萍化，墄齿多将缺藓填。
恨落夕阳亭榭晚，趁蜂趁蝶扑秋千。
踏莎行 其三 题周宝蹬坐月浣花图
尤侗（清代）

放诞文君，风流樊素。殢人更在仓庚妒。武昌新柳自青青，生憎隔岸晴川树。

欢晕红凝，愁眉绿聚。幽情难向狂夫诉。莫携此卷渡江来，津头有个兴风雨。
中屠御史袖诗来访和韵以谢
王义山（宋代）

云卿曾屈帅垣尊，讵谓如今古道存。
驄马行行人且避，如休容易到山村。
湖中别鉴上人
宋之问（唐代）

愿与道林近，在意逍遥篇。自有灵佳寺，何用沃洲禅。
水龙吟
杨无咎（宋代）

当年谁种官梅，自开自落清无比。一朝惊见，危亭岑立，繁华丛里。知是贤侯，有难兄弟，素书时寄。纵舞携如意，吟搔短发，无从诉、心中喜。

却对斜枝冷蕊。似于人、不胜风味。冰姿斜映朱唇浅破，欣然会意。青子垂垂，翠阴密密，尤堪频憩。待促禁近，邦人指点，作甘棠比。
钓台
傅伯寿（宋代）

倚空绝壁势雄豪，招引山风接海涛。不假他人立名字，严台何似此台高。
班婕妤怨歌
纳兰性德（清代）

团团望舒月，皓皓冰蚕绢。
欲却炎天暑，比月裁成扇。
望舒圆易缺，金风换炎节。
风凉秋气寒，匣扇复谁看。
扇弃何足道，感妾伤怀抱。
对月泪如丝，君恩异旧时。
赠吴太博二首
宋祁（宋代）

银兔频年滞使麾，曲台犹掌一王仪。
四巡奏颂推严笔，千牍程书入汉帷。
驷里飞觞酣玉液，天街叠鼓候金羁。
前期侍从丹涂地，秘殿螟风拂翠緌。
除夜二首
苏辙（宋代）

年年赋除夜，一赋一衰残。
家有三斗酿，春余半月寒。
鸡豚不改旧，邻里自相欢。
元日应无客，萧然不著冠。
弇园杂咏十六首 其一 梵王桥
王世贞（明代）

隐隐红桥拂地开，徐徐蟾魄染青苔。诸天幻出金银相，色界天王尽下来。
和范公希文怀庆朔堂
魏兼（宋代）

使君去后堪思处，庆朔堂前独到来。
桃李无言争不怨，满园红白为谁开。
壬子冬送休复北上俯仰今昔情见乎词 其一
沈守正（明代）

两走长安道，衾裯日夜同。犹如今昨事，不信马牛风。

短剑冲寒雨，乡心托暮鸿。朅来何以献，乌有亡是公。
自寿
李刘（宋代）

光景不相待，流年剧箭过。
酸辛前诏左，科甲后生多。
命蹇穷为祟，愁多睡作魔。
盖棺方事定，有酒且高歌。
青原台次前人韵
刘才邵（宋代）

伯仲联华萼，登临拥旌幢。从行真凤雏，不数襄阳庞。

圣人念远民，暂辍临此邦。共惊后夔手，胡为调众腔。

公独体上意，勤民起膏肓。馀闲养诗勇，万钧一指扛。

谢家内集盛，文彩今可双。江白曳缟练，山青逼轩窗。

缅怀风幡语，闻者拱手降。独此双泉老，机锋暗相撞。

曹溪一滴水，倾出白玉缸。至今正脉通，洪流咽三江。

远水注江腹，浮云荡山胸。悠悠动遐想，矗矗标奇峰。

祖意透今古，风期协霜钟。诗中无碍辨，未信景能供。

黄堂正多暇，森戟闲卫兵。月波复荡漾，遥接银河倾。

天高万物肃，星润三阶平。使君乐岁丰，高台延客登。

从来中秋夕，难得满意晴。江山自高下，歌管摇空明。

参差桂影动，清湿露华凝。新诗出妙思，心境还双清。

皎如白玉壶，满中贮冰凌。坐久群动息，风生两腋轻。

觞咏有馀乐，何物更关身。不减庾楼兴，风流自古情。
望终南山
张元宗（唐代）

红尘白日长安路，马足车轮不暂闲。

唯有茂陵多病客，每来高处望南山。
次衡州二首 其一
李纲（宋代）

摇落霜林一半红，潇湘秋色有无中。未寻岳麓抱黄洞，先到衡阳回雁峰。

茱菊有情迎九日，旌旗无力舞西风。年年佳节多行路，玉帐樽罍幸不空。
北山遇雪
卫宗武（宋代）

天公衒天巧，三见腊之时。
似花还非花，衮衮纵横飞。
泻竹振清香，压梅迷真蕤。
乌兔耿无光，遁迹不敢驰。
雕锼各成形，磊块或作堆。
蔽空来若尘，著物明於玑。
武骑当此际，纵猎方打围。
森森纷甲刃，烂烂光相辉。
岂若灞桥驴，领此一段奇。
今翰积数寸，回际觉昨非。
比屋占农祥，津津喜上眉。
对书明彻眼，煮茗清入脾。
肯为袁安卧，宜赋刘叉诗。
呼童扫松迳，迎客扶桃枝。
禅人写真求赞
释正觉（宋代）

野水秋自瘦，枯山春复肥。
胡床放得稳，默默坐亡机。
电流柄拂，云入田衣。
位分偏正兮，道出离微。
赠樗翁
郑善夫（明代）

樗老钓矶淘水曲，渔竿独抱弄沧波。经纶老手终自惜，鼍掣鲸翻奈尔何。
宫词一百首
岳珂（宋代）

三更内省奏边机，合子门头等御批。
坐待报筹呼绛帻，上阳晓色已多时。
霜叶飞
方千里（宋代）

塞云垂地，堤烟重，燕鸿初度江表。露荷风柳向人疏，台榭还清悄。恨脉脉、离情怨晓。相思魂梦银屏小。奈倦客征衣，自遍拂尘埃，玉镜羞照。

无限静陌幽坊，追欢寻赏，未落人后先到。少年心事转头空，况老来怀抱。尽绿叶红英过了。离声慵整当时调。问丽质，从憔悴，消减腰围，似郎多少。
仆以绍熙壬子中夏二十有五日始跻风篁控龙井
周端臣（宋代）

奇石烂横道，兹山信多姿。
江湖酾两股，一泓乃孤危。
相傅龙所家，或恐神获持。
腥风转霮{上雨下对}，险崖对立淋漓。
惜无纬萧勇，控此抱宝痴。
山僧作屋意，惨澹生幽思。
胡为金缪影，颠倒眩俗儿。
坐来百念失，苍官导前驰。
招提果深登，履痕恍前期。
咄哉少肉山，著此高颧师。
端能致遨游，绝唱相娱嬉。
过溪亦何事，相送了不疑。
渠能缚禅律，因来数须眉。
我爱秦郎记，字压头陀碑。
月林只夜夜，人物自一时。
贤愚尽蚁封，来者吾得知。
减字木兰花
谭处端（元代）

逍遥自在。去去来来无挂碍。一片灵空。处处圆明无不通。

无分内外。莹彻周沙含法界。遍照无私。明月高穹秋夜时。
客语
黄石翁（元代）

旧时供奉曲，歌者亦无人。但感岁年晚，不知天地春。

客犹谈宝庆，吾亦及咸淳。何处杨花过，飞来照角巾。
风木悲乌二操为李景旸侍御作 其一 风木操
童轩（明代）

惟木兮在阿，凄风兮孔多。风无宁日兮木无宁柯。

念儿有身兮宁父母之枝。儿思终养兮父不待儿。

顾瞻斯木兮儿心则悲。
酴醾
黄庭坚（宋代）

汉宫娇额半涂黄，入骨浓薰贾女香。
日色渐迟风力细，倚栏偷舞白霓裳。
南归宿西禅寺
黄彦平（宋代）

灵辄三年宦，何蕃间岁归。风尘为吏苦，天地禀生微。

廪粟难糊口，园蔬亦乐饥。谁令浪奔走，南北敝征衣。
示画者
刘克庄（宋代）

眉宇巑岏鬓秃残，愧君模写向冰纨。削瓜古有形相肖，掷果今无众聚观。

且可夷犹狎鸥鹭，不消夭矫比龙鸾。去为将相开生面，莫貌山翁骨相寒。
绣释迦像并十八罗汉赞 第五诺距罗尊者
释德洪（宋代）

树亦求法，身当床坐。鹿有施心，供以山果。雪眉许长，舒绾在我。

默而识之，未用惊破。
十禽言 其十
张萱（明代）

蕲州鬼，蕲州鬼，不畏尔力畏尔嘴。枭獍蛇蝎虎与狼，涂豕厕鼠粪蜣螂。

投之有北北不受，安得五丁拔其舌，抽其肠。乌不啜尔血，犬不食尔肉。

上帝欲为人作福，蕲州鬼入阿鼻狱。
偶吟遣怀
向敏中（宋代）

昔为宰辅居黄阁，今作元戎控夏台。
万里苍黔渐受赐，一方清晏有何才。
紫宸杳杳弥年别，红旆翩翩映日开。
将相官荣如我少，不须频献手中杯。
水调歌头
夏元鼎（宋代）

光诸丹经以质难。意初未释，凡辨问数十条，乃噤不语，垂首怅然而去。后忽具信香誓状，谓历江、淮、闽、浙，拜师几百，不识向上玄关，觉今是而昨非。不知其所觉何事，谬赠以水调一词。有天台郭应昌、仪真胡尧咨、徐勋、金陵赵拱、湖湘唐纯素预焉

人身藏宇宙，乌兔走西东。昼舒夜卷，不拘春夏与秋冬。存想非心非肾，吐纳非精非气，子午谩行功。一点真灵宝，混合自回风。

感婴儿，交姹女，爱丁公。黄婆匹配，一时辰内上仙宫。恍惚无中有象，阳火阴符密契，大道属鸿＿。火候能调理，天地与无穷。
第一百七十六
文天祥（宋代）

天地日蛙黾，劳生苦柰何。
聊欲从此逝，人少豺虎多。
出山海关和张诗舲
乔重禧（清代）

跸路仙筹驿骑催，扶桑迎面晓霞开。雄关锁钥千山包，沧海朝宗万国来。

当日从龙多硕辅，即今射虎亟边才。长城诗思增怀古，策马相期上大台。
破阵子·菩萨丛中惠眼
辛弃疾（宋代）

菩萨丛中惠眼，硕人诗里娥眉。天上人间真福相，画就描成好天儿。行时娇更迟。劝酒偏他最劣，笑时犹有些痴。更著十年君看取，两国夫人更是谁。殷勤秋水词。
可斋
郑元祐（元代）

大哉宣圣，以诗教我。兴观群怨，皆与曰可。诚笃是学，感发志意。

善善恶恶，庶全美刺。诗人得失，于焉考见。妍媸在已，反省毋眩。

和以处众，不至于流。设使雷同，其道亦缪。惩创羞恶，中惟一致。

温柔敦厚，慎勿暴气。用以事亲，孝哉有子。移以为忠，曾不越此。

鸟兽草木，名类匪一。惟笃学问，旁资多识。是我宣圣，以诗设教。

下逮百王，是则是效。嘉子嗜学，尤勤于诗。以可名斋，义实在兹。

六义具存，既殚源委。以咏以歌，性情斯理。
醉花阴（孙守席上次会宗韵）
毛滂（宋代）

檀板一声莺起速。山影穿疏木。人在翠阴中，欲觅残春，春在屏风曲。

劝君对客杯须覆。灯照瀛洲绿。西去玉堂深，魄冷魂清，独引金莲烛。
寄张武子
刘应时（宋代）

霁月耿东南，流光净如洗。
幽人怀夜光，掬水弄清泚。
春云多态度，蒸缊出山麓。
舒卷无定踪，形容劳远目。
可人古锦囊，多乎斯二者。
造物发天藏，笔端妙陶冶。
我具择法眼，仅得窥一斑。
恨无餐玉法，谩入蓝田山。
别来岁月换，倏如飞鸟过。
升觉不足数，交谊果如何。
夜窗浥露气，策策秋声高。
假寐发永叹，念远心忉忉。
太常引·玉梅花底旧青灯
邵亨贞（元代）

玉梅花底旧青灯。照我鬓星星。寒透远山屏。无梦到、春垆酒瓶。江空岁晏，路迷人远，消得几沉凝。一夜玉壶冰。又恼得、文园病成。
丁未春怀舍弟时在京师
朱松（宋代）

狂虏送死河南北，王事遥怜弟行役。胡命须臾鱼在鼎，官军低回鸷将击。

渴闻天语十行札，尤觉家书万金直。何时同秉江上犁，万里农桑吾愿毕。
玉华山
黄器先（明代）

玉华山如玉笋开，屋连华盖张三台。道士开坛礼北斗，九仙嶂下訇清雷。

是时玉皇正宣敕，命我老人寿南极。茅屋不惊风雨来，子孙长大贡天樯。
送利漕刘明复朝议
冯山（宋代）

中山元魏后，数世十三传。皆在河南葬，初从代北迁。

中书谋定策，大理力扶颠。渝国乘机日，唐公起义年。

议高都尉识，名累侍郎贤。原武输期集，东阿旧俗悛。

河阴才被诏，户部志绳愆。八子生中叶，三台共一躔。

洪洞城不下，工待政无前。昭辅书仪集，明宗礼意全。

中丞安出处，艺祖首详延。学士清台阁，咸平起涧瀍。

斯文醇复古，宏议自摧坚。江汉源何巨，公侯兆已圆。

信辞师鲁志，佳气尹樊阡。秘监花儒将，缑山酒地仙。

看公承远构，发迹向孤骞。浩荡穷经笥，纵横信笔椽。

巾箱遗紫绶，伯仲袭青毡。辨论多兵略，澄清累使权。

凤鸣雄屏翰，鹑首富刀泉。诏自南台下，车随北斗旋。

鹓鸿思旧侣，嵩少望归鞭。师节频轻伏，戎腥未一湔。

朝纲今省户，古道日经筵。尽是徊翔地，行承咫尺天。

门施唐棨戟，冠珥汉貂蝉。阀阅谁如此，功名盍勉旃。

慎无从子晋，轻去恋伊川。孑立栖迟久，深知义气然。

人情尝岁月，物色自风烟。士要文章别，诗因谱第编。

碑阴如可附，青玉为雕镌。
答俞秀老
王安石（宋代）

诸偶缘安有，实相非相偶。
虽神如季咸，终亦失而走。
次韵奉酬刑部王嘉叟侍郎书戏彩集后
喻良能（宋代）

制作参易经，不用草玄准。
眼空天壤间，谁得并捷敏。
鸿文翻水就，未省苦吟吻。
齐梁逮陈隋，众作付一哂。
南国容本冶，西子发更鬒。
混然真天成，宁复分域畛。
飞上青云端，秋空击鹰隼。
岂唯持荷橐，已复班玉笋。
虽未究所长，要亦摅素蕴。
大手秉纶綍，至音发簴簨。
嗟予堕诗穷，政坐无铅粉。
数奇只自怜，多忤谁汲引。
有赋难逐贫，无诗不招隐。
明公独深怜，不嫌边幅窘。
谓虽敝帚如，或可充贡箘。
恃此以无恐，枚皋穷久忍。
傥复念菅蒯，庶免辱荆槿。
蒙山
张揆方（清代）

东蒙何嵯峨，禋祀自上古。山空响寒林，神灵啸洞府。

白云流其间，出岫作风雨。日暮樵担稀，寒鸦自来去。
和林子望二绝
陈藻（宋代）

劝君莫要叹无官，门廕何如自致难。
谁肯宦途为第二，玉阶好好唱名还。
襄阳道
元稹（唐代）

羊公名渐远，唯有岘山碑。近日称难继，曹王任马彝。

椒兰俱下世，城郭到今时。汉水清如玉，流来本为谁。
陵祀道中次韵答周松露亚卿四绝 其二
李东阳（明代）

万方同日荷尧仁，旧事凄凉敢重陈。恩宠最先奔走后，未胜馀恨欲沾巾。
挽张雅州
李流谦（宋代）

三年流落塞垣春，雪屋冰庐乐藻芹。
司业颇知怜郑老，薛宣能不吏朱云。
鹗牋重剡新如昨，蚁壤高眠唤不闻。
一掬垅头知已泪，霜风吹堕白杨坟。
关山路三首
孔武仲（宋代）

朝来晴色颇鲜妍，最爱群峰雪皓然。
驻马折梅看皎洁，临流照景弄潺湲。
句
尤袤（宋代）

送客渐稀城渐远，归途应减两三程。
朝斗坛
胡衍（宋代）

不见铜龙何处飞，空馀芳草旧台基。
月明风冷禽声碎，疑是仙人佩玉归。
报颜标
姚岩杰（唐代）

为报颜公识我么，我心唯只与天和。眼前俗物关情少，

醉后青山入意多。田子莫嫌弹铗恨，宁生休唱饭牛歌。

圣朝若为苍生计，也合公车到薜萝。
复假前韵为即事二诗且言别于卒章 其一
韦骧（宋代）

烟花苒苒裹江亭，云霭纷纷接暮城。物态除非诗可写，旅怀唯暮酒能平。

燕知社节来何早，莺怯春寒语未成。非晚与君分袂去，他时当记此时情。
满江红 柬恽南田索画
徐喈凤（清代）

蓉菊开时，曾叩竹、逢君他出。见深巷、鸡鸣犬吠，柳疏桑密。

对使漫留渔网纸，传言耑乞狸毛笔。想秋深、染就万松图，云林匹。

贫不羡，千株漆。寒只爱，三冬日。倘速邮名画，疗饥如栗。

挂壁卧看云满屋，题诗定拟烟生术。悔生平、癖好欲医之，将何术。
送张景淳知邵武军
司马光（宋代）

闽岭窅何在，东南千里遥。仳离伤草草，会合更迢迢。

隋岸微吹絮，吴江欲上潮。肯无同舍念，回首弭轻桡。
听惠守钱承议谈罗浮山因以赠之
郭祥正（宋代）

久忆观沧海，喜君语罗浮。浮从会稽来，与罗相献酬。

谁欲通两山，铁桥跨山头。笙箫响瑶台，佛仙栖石楼。

灵光烛商舶，七星被林幽。飞泉难悉名，异草香气柔。

危峰聚白鹿，深坞眠青牛。葛洪安期生，遗踪尚绸缪。

攀巅瞰海水，湛碧才一瓯。不见波涛翻，飓风驾龙虬。

又云朱明天，飘然落遐陬。方广吞五岳，盘纡临十洲。

不得预封禅，自起烟云羞。此理固莫测，胜境输君游。

君语洗我耳，我诗莹君眸。罗浮杳何许，为我商声讴。
轻薄怨
李咸用（唐代）

花骢躞蹀游龙骄，连连宝节挥长鞘。凤雏麟子皆至交，

春风相逐垂杨桥。捻笙软玉开素苞，画楼闪闪红裾摇。

碧蹄偃蹇连金镳，狂情十里飞相烧。西母青禽轻飘飘，

分环破璧来往劳。黄金千镒新一宵，少年心事风中毛。

明朝何处逢娇饶，门前桃树空夭夭。
复谑廷裕
李搏（唐代）

曾随风水化凡鳞，安上门前一字新。

闻道蜀江风景好，不知何似杏园春。
杂曲歌辞。桃花行
徐彦伯（唐代）

源水丛花无数开，丹跗红萼间青梅。

从今结子三千岁，预喜仙游复摘来。
开襟
释文珦（宋代）

开襟坐石床，岂是俗肝肠。
月露寒秋气，天风生夜凉。
禽猿四山寂，松桂满林香。
万事不相接，谁知幽兴长。
简赵紫芝
苏泂（宋代）

别久似相忘，因行遇道傍。
问知元姓字，传读是文章。
鹤骨秋逾瘦，松身老更长。
十年犹九品，如我合耕桑。
晚秋农家
陆游（宋代）

吾里贤长者，盖有万石风。
少年以利迁，但可哀其穷。
仁义亦何常，圣贤与人同。
我言不足取，汝岂忘乃翁？
次韵周畏知问讯城东梅坞七首 其四
张栻（宋代）

可是看花不厌，城南更欲城东。多谢诸君著语，莫教孤负春风。
桓公祠
周紫芝（宋代）

苏峻兵方急，桓公气未平。一身唯死节，四海但孤城。

岁月人间梦，功勋纸上名。可怜山下老，浇酒问阴晴。
杂咏下 野绿堂
洪适（宋代）

缘流排劲草，盈野鞠长芦。烟树高低见，如开平远图。
崇胜寺后，有竹千余竿，独一根秀出，人呼
惠洪（宋代）

高节长身老不枯，平生风骨自清癯。
爱君修竹为尊者，却笑寒松作大夫。
未见同参木上座，空余听法石於菟。
戏将秋色分斋钵，抹月批风得饱无？
元日
张玉娘（宋代）

曈日破寒天，红光生紫烟。诗情归草梦，春色染桃笺。

眉月添明镜，梅妆静翠钿。堂开诸弟集，相对笑迎年。
绍兴朝会十三首
佚名（隋代）

帝坐荧煌，延绅肃穆。
对扬天休，各恭尔服。
颂声洋洋，弥文郁郁。
礼备乐成，永膺多福。
子融洽和答三首再用韵赋一绝以谢
陈文蔚（宋代）

登楼触目皆诗料，难写风烟习笔端。
不但绿阴晴后好，亦便山色雨中看。
送z6光大师（师以草书应制）
罗隐（唐代）

禹祠分首戴湾逢，健笔寻知达九重。圣主赐衣怜绝艺，

侍臣摛藻许高踪。宁亲久别街西寺，待诏初离海上峰。

一种苦心师得了，不须回首笑龙钟。
拗云
释绍昙（宋代）

出头天外便纵横，谁信心无心个样生。
捩调不从龙驾御，要渠西去却东行。
惜春词
温庭筠（唐代）

百舌问花花不语，低回似恨横塘雨。
蜂争粉蕊蝶分香，不似垂塘惜金缕。
愿君留得长妖韶，莫逐东风还荡摇。
秦女含颦向烟月，愁红带露空迢迢。
蝶恋花（怀旧）
俞克成（宋代）

梦断池塘惊乍晓。百舌无端，故作枝头闹。报道不禁寒料峭。未教舒展闲花草。

尽日帘垂人不到。老去情疏，底事伤春瘦。相对一樽归计早。玉山不减巫山好。
赠彭暄坞 其三
江忠源（清代）

李杜忽已远，风雅委榛荆。嗟君涉末流，欲与狂澜争。

向效西昆体，绮语吾不赓。迩来气初壮，笔底韩潮倾。

绣肠百怪具，巨细随所鸣。会入明光宫，吮笔赋清平。

宁当老风尘，似我蓬蔂行。我诗久不作，荒田聊一耕。

愿聆威凤响，莫作寒号声。
许厚之挽词
林季仲（宋代）

跋马西州路，山川泪眼傍。
看君有遗范，如我见横塘。
寒日低瓜步，浮云接建康。
隔江多少恨，付与雁南翔。
咏知一张年伯似绿汀年丈
曹于汴（明代）

知一先生胸如日，直从造化窥灵根。加纩不忧身且去，方忧吾道蓁其门。

校勘理气授冢嗣，双瞑浩浩归九原。兹念固已达浑沌，下通万亿剖篱藩。

匪修匪證匪克悟，纷纷离析愧支言。冢嗣孝廉真大孝，号天踊地昼为昏。

先生有神应注瞩，绵绵道脉绳绳孙。张君孝亲孝以道，理气不裂孔颜存。

我学愦愦赖发觉，他年寸地夜可暾。
定风波（重阳）
陈与义（宋代）

九日登临有故常。随晴随雨一传觞。多病题诗无好句。孤负。黄传今日十分黄。

记得眉山文翰老。曾道。四时佳节是重阳。江海满前怀古意。谁会。阑干三抚独凄凉。
送真州吴处厚使君
王安石（宋代）

江上斋船驻彩桡，鸣笳应满绿杨桥。
久为汉吏知文法，当使淮人服教条。
拱木延陵瞻故国，丛祠瓜步认前朝。
登临莫负山川好，终欲东归听楚谣。
喜昭杨嘉树于方位伯席上
马继融（清代）

十载一回晤，浮生能几何。琴书家食少，雨雪客程多。

久别难追忆，相逢且放歌。华堂今夜酒，泥醉勿辞酡。
次韵王尧明四旱诗 酺祭
李纲（宋代）

闵旱意不乐，驾言游近坰。田父纷在野，祭酺方乞灵。

借问何以纷，东皋产蝗螟。主张有神物，薄礼羞微馨。

神歆庶灾熄，敢爱酒满瓴。导我试往观，戢戢初插翎。

剪穗齐若刀，抱秆牢如钉。异哉天壤间，孕此妖孽形。

群族既蕃衍，气类屯臊腥。仲尼所不堪，纪异垂麟经。

畀火见周雅，捕瘗闻唐庭。人力自足胜，何须诘冥冥。

聪明实依人，正直神所听。区区觞豆间，厥德安足铭。

谁能起云师，霈雨驱疾霆。一洗羽孽息，寥落如晨星。
怀盛元仁
仇远（元代）

年过耳顺欲何如，臂膝酸寒齿发疏。
千里驱驰还倦矣，数椽卜筑合归与。
山衔落日谁能系，海涨平田自可锄。
寄语虎林诸道伴，江湖处处有鲈鱼。
次韵和渊明饮酒诗二十首 其七
李纲（宋代）

风露飒秋色，东篱菊有英。泛此忘忧物，宽我羁旅情。

故人饷佳酝，樽空还自倾。云外鸿雁度，堂中蟋蟀鸣。

忽忽岁将暮，聊复乐此生。
杜康墓二首 其二
曹玘（清代）

两岸清山压树低，墓门疏雨草凄凄。关情只有横桥柳，一遇春风绿满溪。
依韵和南子强
李复（宋代）

云路天门白日开，岂无松桂出蒿莱。
于斯未信诚可矣，如或知蒿何以哉。
铿然舍瑟有异撰，岂必读书无取裁。
业广惟勤今汝画，覆篑不止须崔嵬。
菊花天 原无并攒叠语，兹据其馀四首补。
王哲（金朝）

此药神功别有华。专翳生命完全。名唤紫金丹。服之一粒，永保康安。宝结三田搬运过，明珠透出泥丸。五彩九霞光共，并攒并攒。捧入仙坛
无梦令 赠丹阳
王哲（金朝）

坐卧住行有别。自是逍遥做彻。大道本来真，蓦地哂中欢悦。无说。无说。勘破春花秋月。
奉和御制岁日二首
徐铉（宋代）

运历三元正，升平及古同。
五侯皆辑瑞，四海尽占风。
圣政乾行内，群生寿域中。
撞钟元会罢，晃朗日升东。
【仙吕】赏花时　送友人入全真道院
汤舜民（元代）

世路崎岖鸟道分，人海苍茫鲸浪奔。喧马足闹车尘，麻姑笑哂，落日又黄昏。
【幺】金谷繁华梦里身，铜柱陈芳纸上文。能黼黻会经纶，先生议论，少不
得高冢卧麒麟。
【赚煞】既悟死生机，例得清平分，真乃是羲皇上人。散诞似携家傍鹿门，
老生涯经卷炉薰。指乾坤，作幔为ブ，卧吸扶桑五花暾。等待着黄粱饭滚，碧桃
春近，笑吹箫管上昆仑。　送人应聘
五彩云开丹凤楼，万雉城连白鹭洲。天堑望东流，天长地久，今古帝王州。
【幺】虎豹关深肃剑矛，鹭班趋拜冕旒。郎庙总伊周，青云趁逐，犹自卧
林丘。
【赚煞】既奉紫泥宣，合拂斑衣袖，正桂子西风暮秋。整顿着千尺丝纶一寸
钩，笑谈间钓出鳌头。莫迟留，壮志应酬，不负平生经济手。稳情取金花玉酒，
银章紫绶，教人道“凤凰台上凤凰游”。　送友人观光其人姓刘
弄柳拈花手倦抬，说雨谈云日倦开。须发已斑白，凤流顿改，懒过汝阳斋。
【幺】我待要买断了严陵一钓台，请佃了陶潜五柳宅。日日访吾侪，水边山
侧，诗酒共开怀。
【赚煞】争奈世情别，幸遇知音在，同是天涯倦客。为爱皇都春正好，梦魂
儿长绕秦淮。何况近年来，十二天街，舞榭歌台一字摆。娇滴滴浓香艳色，花扑
扑月宫仙界，真乃是胜刘郎前度到天台。　戏贺友人新娶
昔日东华听晓筹，今日西湖舣钓舟。书剑暂淹留，呼朋唤友，不减少年游。
【幺】翠袖分香行处有，彩笔生花梦境熟。诗酒自优游，评花问柳，待选凤
鸾俦。
【赚煞】红丝幔护婵娟，玉镜台通姻媾，证果了乘龙配偶。雾帐云屏龙画烛，
洞房深良夜悠悠。恁时节见娇羞，弄一会温柔，半幅香罗春在手。是必将艰难的
事由，推辞的机彀，香腮直问到五更头。　送人回镇淮安
铁瓮金墉壮九头，铜柱楼船控百蛮。江汉静波澜，边庭事简，烽燧报平安。
【幺篇】细柳藏莺春色阑，秋水涵龙剑气寒。含笑上雕鞍，峨峨将坛，只在
五云间。
【赚煞尾】金佩虎ひ香，宝带骊珠灿，西望阳关意懒。堪爱江花如送征鞍，
趁东风乱扑旗幡。寸心丹，绿鬓朱颜，他日麒麟作画看。向瓜洲上滩，近石城西
岸，赋诗横槊度龙湾。
贺迤舍人新入西掖
王禹偁（宋代）

早折蟾宫第一枝，纶闱恩命苦何迟。
久为俗吏殊无味，合掌王言亦有时。
好继忠州文最盛，应嫌长庆格犹卑。
他年莫忘中吴宰，六里山前歌紫芝。
兰陵王 其二 春雨
高观国（宋代）

洒虚阁。羃羃天垂似幕。春寒峭，吹断万丝，湿影和烟暗帘箔。

清吹晚来觉。佳景愔愔过却。芳郊外，莺恨燕吹，不管秋千冷红索。

行云楚台约。念今古凝情，朝暮如昨。啼红湿翠春情薄。

谩一犁江上，半篙堤外，勾引轻阴趁暮角。正孤绪寂寞。

斑驳。止还作。听点点檐声，沈沈春酌。只吹入夜东风恶。

怕催教花放，趁将花落。冥冥烟草，梦正远，恨怎托。
谢杨履道送银茄四首
黄庭坚（宋代）

君家水茄白银色，殊胜埧里紫彭亨。
蜀人生疏不下箸，吾与北人俱眼明。
钓月轩以旧雨不来今雨来分韵得来字
昂吉（元代）

经年不见顾徵士，长忆花前共举杯。一路凉风吹酒醒，满船秋雨载诗来。

楼头杨柳参差见，池上芙蓉取次开。独立水光山色里，双双白鸟忽飞回。
镇海楼
方还（清代）

独立危城城上楼，层层遥接大荒秋。三条江色来千里，四面山光尽十洲。

东海鸡鸣红日拥，南溟鹏徙白云流。试观百粤声名盛，离火文明贯斗牛。
落梅
梅庚（清代）

背城花坞得春迟，冻雀衔残尚未知。闻说绿珠殊绝世，我来偏见坠楼时。
忧喜吟
邵雍（宋代）

大喜与大忧，二者莫能寐。
二者若能寐，何忧事不治。
挽袁洁斋侍郎
刘宰（宋代）

国脉关吾道，邦基倚荩臣。忠言炳蓍蔡，劲节挺松筠。

岁晏名逾重，山颓迹遽陈。光明如皦日，千载自常新。
颂古二十首
释了一（宋代）

白日街头独自行，夜间屋里独自卧。
山高不碍白云飞，竹密不妨流水过。
偈颂二十五首
释如净（宋代）

霜风号肃杀，霜叶堕萧颾。
唯有玲珑岩，崔嵬望转高。
题君山爱松轩
李吕（宋代）

青青窗外松，高下如羽盖。
不论霜雪晨，屹立风雨外。
深根养茯苓，千岁坐可待。
世情苦炎凉，一日几变态。
此物独坚贞，雅志在久耐。
清声万壑传，时奏庄生籁。
昌甫诗来言九日是悼亡之日因答和及紫芝是日过城下 其四
韩淲（宋代）

黄落山川亦变衰，平生高李吹台诗。秋来季月溪南路，独往空歌宋玉悲。
六代祖师赞
释文礼（宋代）

哀哉断臂，甘受欺瞒。
心既不有，何处求安。
寂寂少林人不见，一庭风雪夜漫漫。
杂感五首以不爱入州府为韵
陆游（宋代）

我年甫三十，出身事明主；狂愚斥不用，晚辟征西府。
蹭蹬过锦斥，邂逅客严武。
十年醉郫筒，阳狂颇自许。
青斥访隐翁，西市买幽圃。
如何复不遂，归听镜湖雨。
结庐三间茅，泛宅一枝橹。
天真傥可全，吾其老烟浦！
皇帝上尊号一首 册宝入门用《正安》。
郊庙朝会歌辞（宋代）

于穆元后，天临紫宸。飞緌星拱，建羽林芬。徽册是奉，鸿名愈新。

荷兹介祉，永永无垠。
偈颂一百二十三首 其六十八
释崇岳（宋代）

坐断毗卢顶，超然亘古今。万缘俱剔脱，一片祖师心。
为徐企题赵子昂所画二马
方回（元代）

相马有伯乐，画马有伯时。
伯乐永已矣，伯时犹见之。
长林之下永茂草，此马得永半饱饥。
一疋背树似揩痒，一疋齕枯首羸垂。
赵子作此必有意，志士失职心伤悲。
我思肥马不可羁，不如叟马劣易骑。
焉得生致此二疋，马亦如我老且衰。
破鞍弊鞯骨硉矹，狂豪敢学幽并儿。
永世尘处天地阔，我后子先缓辔看山时赋诗。
圜丘礼成改直翰林策书告庙祝版 其二
张翥（元代）

黼黻青城焕景光，紫檀黄道蔼天香。凤韶曲变初终奏，龙衮衣明上下章。

共喜圣时修旷典，更从春享议明堂。吾皇饮福神灵毕，却进公卿万寿觞。
述往二首
陈杰（宋代）

阿六生活大可，滕叔经纪自能。
申生死为恭子，宁哥墓曰惠陵。
句
丁谓（宋代）

物华如阵笔如锋，沈射曹刘是七雄。
高楼曲
范成大（宋代）

岁暮天涯客，黄昏蝙蝠飞。
高楼人不到，小雨怯单衣。
松滨书馆
李龏（金朝）

一身如鹤信萧闲，又向松滨寄客单。世事懒能扪虱话，生涯聊作豢龙看。

删来稿卷吟还冗，洗过綀衣著倍宽。独有会心真得处，小庭幽草绿平栏。
借虚谷太博狂吟十诗韵书怀并呈太博
杨公远（宋代）

迳曲通村深复深，听莺吟歇听蝉吟。
园林幽雅已成趣，朝市纷华岂到心。
匣冷冯驩长铗剑，壁悬元亮不弦琴。
故知忤世皆缘直，有口从今只合瘖。
予笔多苇管近又得竹笔匣因作绝句
晁说之（宋代）

竹奁苇管可幽居，前日曾藏万卷书。烽火不知南北渡，祝兹微物莫愁予。
又二十八字辄送来米二石
钱协（宋代）

儒馆优贤盖取颐，校雠犹自困朝饥。西邻馀禄无多子，稀薄才堪作淖糜。